EASTW ชู Water Complex เจาะกลุ่มอุตฯใหม่พื้นที่ซูเปอร์คลัสเตอร์
EASTW ชู Water Complex เจาะกลุ่มอุตฯใหม่พื้นที่ซูเปอร์คลัสเตอร์
9 ธ.ค. 2558

นายวิทยา ฉายสุวรรณ ประธานคณะกรรมการ บริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW เปิดเผยว่า อีสท์วอเตอร์พร้อมจะก้าวขึ้นสู่ความเป็นผู้นำอันดับหนึ่งในการบริหารจัดการน้ำของภูมิภาคเอเชียตะวันออกเฉียงใต้ โดยได้นำแนวคิดการพัฒนาที่ยั่งยืนมาใช้ควบคู่กับการทำธุรกิจ
โดยผุดโครงการ “Water Complex” เน้นการใช้น้ำทุกหยดอย่างคุ้มค่าและเป็นมิตรกับสิ่งแวดล้อม แนวคิดนี้อยู่บนพื้นฐานการสร้างระบบน้ำของประเทศสู่ความยั่งยืนด้วย 3 W คือ W แรก Water Grid สู่ W ที่สอง Water Network และตามด้วย W ที่สาม Water Complex เพื่อสร้างความมั่นคงของระบบสาธารณูปโภคด้านน้ำให้กับเศรษฐกิจของประเทศ เป็นการสร้างความมั่นใจให้ผู้ประกอบการและนักลงทุนว่าในช่วงระยะเวลาต่อจากนี้จะมีน้ำใช้อย่างไม่ขาดแคลนในทุกพื้นที่
Water Complex เป็นการวางโครงสร้างด้านการบริหารจัดการน้ำอย่างเป็นระบบแบบครบวงจรให้เหมาะกับแต่ละประเภทของอุตสาหกรรม ทั้งน้ำดิบ ระบบน้ำประปา ระบบน้ำแคลิฟาย ระบบน้ำ RO ระบบ Reuse และ Recycle รวมทั้งระบบน้ำดีมิน หรือ Demineral Water ที่ใช้ในการผลิตอุปกรณ์อิเล็กทรอนิกส์หรืออุตสาหกรรมที่มีการใช้หม้อไอน้ำความดันสูง หรืออุตสาหกรรมที่ต้องมีการใช้น้ำในกระบวนการผลิตที่มีความสะอาดสูงมาก โดยเฉพาะอุตสาหกรรมยา เครื่องสำอาง และการปฏิบัติการทางการแพทย์ เป็นต้น
โดยเป้าหมายสำคัญที่อีสท์วอเตอร์จะเข้าไปเจาะตลาดใหม่ในธุรกิจ Water Complex ก็คือกลุ่มอุตสาหกรรมใหม่ตามแนวซูเปอร์คลัสเตอร์ที่จะเกิดขึ้นตามนโยบายการพัฒนาพื้นที่ชายฝั่งทะเลตะวันออกในอนาคตอันใกล้นี้